觀宋中道家藏書畫
作者：蔡襄
朝代：宋

paragraphs: 宣獻業文學，嘗作調羹鹽。
藏書百千帙，傳世惟清廉。
東堂得春和，花卉晨露霑。
之君延賓從，當晝褰珠簾。
朱函青錦囊，寶軸紅牙籤。
大令至歐褚，屈玉聯鉤鈐。
草行戰騎合，楷正中軍嚴。
水墨固昏淡，骨氣猶深潛。
江田亦名手，農野興鉏鐮。
桑麻婦女喜，饁餉兒童覘。
列女自幽閒，明眸咽頸纖。
昔人何遥遥，意會相披瞻。
南曹古貌醒，博士新詩炎。
持杯屢屬我，謂我毫錐銛。
煤嫗浮醉鈿，研流泣秋蟾。
放灑雲雷起，取餘風良恬。
鄙藝豈足多，詫語誰能兼。
因思左宣獻，載檄陪車幨。
辱公知遇厚，表裏曾無嫌。
間復請筆法，指病如投砭。
今朝觀故物，惜已悲慚兼。
層丘恩德重，素髮年華添。
不能枉尺尋，況乃事飛箝。
壯心久已衰，奇尚顧未厭。
幸公有令子，辭源橫江灊。
劇飲以自慰，後慶其人占。